张元干
建炎感事
乾坤忽震荡，土宇遂分裂。
杀气西北来，遗毒成僭窃。
议和其祸胎，割地亦覆辙。
傥从种将军，用武寨再劫。
不放匹马回，安得两宫说。
巍巍开国初，真宰创鸿业。
一统包八荒，受降临观阙。
并州稍稽命，骈头亟膏钺。
於今何势殊，天王狩明越。
诸镇本藩翰，楚破阖城血。
翠舆欲东巡，蹈海计愈切。
诏下散百司，恩许保妻妾。
瞻彼廉陛尊，孰与壮班列。
肉食知谋身，未省肯死节。
检校舆地图，宁复见施设。
三吴素轻浮，伤弓更心折。
四顾皆惊波，苍黄共呜咽。
维茲艰危秋，贫士转疏拙。
明年谷增贵，贤愚罔分别。
何处置我家，患在建午月。
故山盍早归，岂忧践霜雪。
作意海边来，初非事干谒。
责我卖屋金，流言尚为孽。
汪公德甚大，游说情激烈。
力救归装贫，一洗肝肺热。
如公趋急难，正似古豪侠。
行藏道甚明，亲养志先决。
去矣茅三间，无间衣百结。
他时期卜邻，此日尤惜别。
请以兄事公，尺书未宜缀。